b'\n_START_ARTICLE_\nNicotina\n_START_SECTION_\nHist\xc3\xb2ria i nom\n_START_PARAGRAPH_\nLa nicotina deu el seu nom a la planta del tabac, Nicotiana tabacum, que al seu torn fou anomenada en refer\xc3\xa8ncia a Jean Nicot de Villemain, ambaixador franc\xc3\xa8s al Portugal, que envi\xc3\xa0 tabac i llavors del Brasil a Par\xc3\xads el 1560 i en va promoure l\'\xc3\xbas medicinal. La nicotina va ser a\xc3\xafllada de la planta del tabac per primer cop el 1828 pels qu\xc3\xadmics alemanys Posselt & Reimann. La seva f\xc3\xb3rmula emp\xc3\xadrica qu\xc3\xadmica va ser descrita per Melsens el 1843, la seva estructura va ser descoberta per Garry Pinner el 1893, i va ser sintetitzada per primer cop el 1904 per A. Pictet i Crepieux.\n_START_SECTION_\nQu\xc3\xadmica\n_START_PARAGRAPH_\nLa nicotina \xc3\xa9s un l\xc3\xadquid oli\xc3\xb3s i higrosc\xc3\xb2pica, que \xc3\xa9s miscible amb l\'aigua en la seva forma b\xc3\xa0sica. Com a base nitrogenada que \xc3\xa9s, la nicotina forma sals amb \xc3\xa0cids que s\xc3\xb3n generalment s\xc3\xb2lides i solubles en aigua. La nicotina penetra f\xc3\xa0cilment la pell. Com ho mostren les dades f\xc3\xadsiques, la nicotina en la seva forma de base lliure crema a una temperatura per sota del seu punt d\'ebullici\xc3\xb3, i els seus vapors combusteixen a 308\xc2\xa0K en l\'aire, malgrat una pressi\xc3\xb3 de vapor baixa. A causa d\'aix\xc3\xb2, gran part de la nicotina es crema quan es fuma una cigarreta; tanmateix, se n\'inhala prou com per provocar els efectes desitjats. La quantitat de nicotina inhalada amb el fum del tabac \xc3\xa9s una petita part de la quantitat continguda a les fulles de tabac.\n_START_SECTION_\nActivitat \xc3\xb2ptica\n_START_PARAGRAPH_\nLa nicotina \xc3\xa9s \xc3\xb2pticament activa, amb dues formes enantiom\xc3\xa8riques. La forma de nicotina que es troba a la natura \xc3\xa9s levogira, amb [\xce\xb1]D = \xe2\x80\x93166.4\xc2\xa0\xc2\xb0. La forma dextrogira, la (+)-nicotina, nom\xc3\xa9s presenta la meitat d\'activitat fisiol\xc3\xb2gica de la (\xe2\x80\x93)-nicotina. Per tant, \xc3\xa9s m\xc3\xa9s feble en el sentit que en cal una dosi m\xc3\xa9s elevada per aconseguir els mateixos efectes. Les sals de la (+)-nicotina s\xc3\xb3n generalment dextrogires.\n_START_SECTION_\nFarmacocin\xc3\xa8tica\n_START_PARAGRAPH_\nQuan la nicotina entra al cos, \xc3\xa9s distribu\xc3\xafda r\xc3\xa0pidament pel flux sanguini i pot travessar la barrera hematoencef\xc3\xa0lica. De mitjana, la subst\xc3\xa0ncia triga un set segons a arribar al cervell quan \xc3\xa9s inhalada. La vida mitjana de la nicotina dins el cos \xc3\xa9s d\'aproximadament dues hores. La quantitat de nicotina absorbida pel cos del tabac dep\xc3\xa8n de molts factors, incloent-hi el tipus de tabac, si s\'inhala el fum, i si s\'utilitza un filtre. Pel tabac per mastegar, el tabac sense fum i el tabac per ensumar, que s\xc3\xb3n mantinguts entre els llavis i les genives, o consumits pel nas, la quantitat de nicotina alliberada al cos tendeix a ser molt m\xc3\xa9s gran que en el cas del tabac fumat. La nicotina \xc3\xa9s metabolitzada al fetge per enzims del citocrom P450 (principalment CYP2A6, i tamb\xc3\xa9 CYP2B6). Un metab\xc3\xb2lit important \xc3\xa9s la cotinina. Altres metab\xc3\xb2lits principals inclouen el nicotina N\'-\xc3\xb2xid, la nornicotina, l\'i\xc3\xb3 nicotina isometoni, la 2-hidroxinicotina i el nicotina glucur\xc3\xb2nid.\n_START_SECTION_\nDetecci\xc3\xb3 d\'\xc3\xbas\n_START_PARAGRAPH_\nLa nicotina es pot quantificar en la sang, plasma o orina per confirmar una diagnosi d\'enverinament o per facilitar una investigaci\xc3\xb3 de mort medicolegal. Les concentracions de cotinina urin\xc3\xa0ries o saliv\xc3\xa0ries es mesuren amb freq\xc3\xbc\xc3\xa8ncia en programes com ara assegurances m\xc3\xa8diques. \xc3\x89s important que hi hagi una interpretaci\xc3\xb3 cautelosa dels resultats, ja que l\'exposici\xc3\xb3 passiva al fum de cigarrets pot resultar en una acumulaci\xc3\xb3 important de nicotina. L\'\xc3\xbas de la nicotina no est\xc3\xa0 regulat en l\'esport de competici\xc3\xb3, encara que l\'\xc3\xbas d\'aquesta droga s\'ha demostrat que t\xc3\xa9 un efecte benefici\xc3\xb3s en la resist\xc3\xa8ncia atl\xc3\xa8tica en persones que mai havien fet servir la nicotina anteriorment.\n_START_SECTION_\nFarmacodin\xc3\xa0mica\n_START_PARAGRAPH_\nLa nicotina actua sobre els receptors nicot\xc3\xadnics, concretament el receptor nicot\xc3\xadnic de tipus gangli i un receptor nicot\xc3\xadnic de l\'SNC. El primer es troba a la medul\xc2\xb7la adrenal i altres llocs, mentre que l\'\xc3\xbaltim es troba al sistema nervi\xc3\xb3s central (SNC). En concentracions petites, la nicotina augmenta l\'activitat d\'aquests receptors. La nicotina tamb\xc3\xa9 t\xc3\xa9 efectes sobre una varietat d\'altres neurotransmissors a trav\xc3\xa9s de mecanismes menys directes.\n_START_SECTION_\nA l\'SNC\n_START_PARAGRAPH_\nEn unir-se als receptors nicot\xc3\xadnics, la nicotina augmenta el nivell de diversos neurotransmissors \xe2\x80\x93 funcionant com una mena de "control de volum". Es creu que el nivell augmentat de dopamina als circuits de recompensa del cervell \xc3\xa9s el responsable de l\'euf\xc3\xb2ria, la relaxaci\xc3\xb3 i l\'eventual addicci\xc3\xb3 provocades pel consum de nicotina. Una \xc3\xbanica difer\xc3\xa8ncia d\'amino\xc3\xa0cid entre els receptors de l\'acetilcolina del cervell i dels m\xc3\xbasculs explica per qu\xc3\xa8 la nicotina activa l\'SNC per\xc3\xb2 no activa els m\xc3\xbasculs esquel\xc3\xa8tics (causant la mort instant\xc3\xa0nia). Per tant, l\'addicci\xc3\xb3 a la nicotina \xc3\xa9s una coincid\xc3\xa8ncia biol\xc3\xb2gica._NEWLINE_El fum de tabac cont\xc3\xa9 els inhibidors de la monoamina oxidasa harmana i norharmana, i redueix significativament l\'activitat de les monoamina oxidases en els fumadors. Els enzims MAO descomponen neurotransmissors monoamin\xc3\xa8rgics com la dopamina, la norepinefrina i la serotonina._NEWLINE_L\'exposici\xc3\xb3 cr\xc3\xb2nica a la nicotina mitjan\xc3\xa7ant el fum del tabac sobreregula el alpha4beta2* nAChR a les regions del cerebel i el tronc de l\'enc\xc3\xa8fal, per\xc3\xb2 no estructures habenulopedunculars.\n_START_SECTION_\nA l\'SNP\n_START_PARAGRAPH_\nLa nicotina tamb\xc3\xa9 activa el sistema nervi\xc3\xb3s simp\xc3\xa0tic, actuant via els nervis espl\xc3\xa0ncnics a la medul\xc2\xb7la adrenal, estimulant l\'alliberament d\'epinefrina. L\'acetilcolina alliberada per les fibres simp\xc3\xa0tiques pregangli\xc3\xb2niques d\'aquests nervis actua sobre els receptors nicot\xc3\xadnics, provocant l\'alliberament d\'epinefrina (i norepinefrina) al flux sanguini.\n_START_SECTION_\nEfectes fisiol\xc3\xb2gics\n_START_PARAGRAPH_\nA dosis petites, la nicotina t\xc3\xa9 un efecte estimulant; augmenta l\'activitat, l\'atenci\xc3\xb3 i la mem\xc3\xb2ria. Tamb\xc3\xa9 augmenta el ritme card\xc3\xadac i la pressi\xc3\xb3 sangu\xc3\xadnia, i redueix l\'apetit. A dosis elevades provoca n\xc3\xa0usees i v\xc3\xb2mits._NEWLINE_Els consumidors habituals de nicotina desenvolupen una depend\xc3\xa8ncia de la subst\xc3\xa0ncia. Els s\xc3\xadmptomes de l\'abstin\xc3\xa8ncia inclouen irritabilitat, maldecaps i ansietat. Poden durar mesos o fins i tot anys, tot i que el seu pic arriba generalment despr\xc3\xa9s de 48-72 hores d\'abstin\xc3\xa8ncia._NEWLINE_Tot i que la quantitat de nicotina inhalada pel fum del tabac \xc3\xa9s m\xc3\xa9s aviat petita (gran part de la subst\xc3\xa0ncia \xc3\xa9s destru\xc3\xafda per la calor), continua sent suficient per causar depend\xc3\xa8ncia._NEWLINE_Quan arriba als receptors nicot\xc3\xadnics, a baixes concentracions n\'augmenta l\'activitat, provocant un augment de la producci\xc3\xb3 d\'adrenalina, una hormona estimulant. La cotinina \xc3\xa9s un metab\xc3\xb2lit de la nicotina que roman a la sang fins a 48 hores, motiu pel qual pot ser utilitzada com a indicador de l\'exposici\xc3\xb3 individual al fum._NEWLINE_A concentracions elevades, bloqueja els receptors de l\'acetilcolina (receptors nicot\xc3\xadnics). Aquest \xc3\xa9s el motiu de la seva toxicitat i la seva efic\xc3\xa0cia com a insecticida._NEWLINE_A m\xc3\xa9s d\'aix\xc3\xb2, la nicotina incrementa el nivell de dopamina als circuits cerebrals del plaer. Estudis han demostrat que el fum del tabac inhibeix la monoamina oxidasa (MAO), responsable de la degradaci\xc3\xb3 al cervell dels neurotransmissors monoamin\xc3\xa8rgics, com ara la dopamina. Aix\xc3\xb2 genera una sensaci\xc3\xb3 de plaer amb un mecanisme an\xc3\xa0leg al de la coca\xc3\xafna i l\'hero\xc3\xafna. Per conseg\xc3\xbcent, la depend\xc3\xa8ncia de la nicotina est\xc3\xa0 relacionada amb la necessitat bioqu\xc3\xadmica de mantenir nivells elevats de dopamina. Igualment, \xc3\xa9s possible que altres subst\xc3\xa0ncies presents al fum del tabac contribueixin sin\xc3\xa8rgicament a crear aquest efecte._NEWLINE_La nicotina \xc3\xa9s un potent vasoconstrictor, motiu pel qual fa augmentar el risc de patologies cardiovasculars relacionades amb l\'arteriosclerosi._NEWLINE_A m\xc3\xa9s de tot aix\xc3\xb2, la nicotina tamb\xc3\xa9 explica un curi\xc3\xb3s efecte a nivell g\xc3\xa0stric en sinergia amb altres components del fum del tabac. Pocs minuts despr\xc3\xa9s d\'inhalar fum de tabac, s\'observa un augment del 15% en la secreci\xc3\xb3 d\'HCl (\xc3\xa0cid clorh\xc3\xaddric) per part de la mucosa g\xc3\xa0strica. Aquest podria ser el motiu pel qual el desig de fumar augmenta despr\xc3\xa9s dels \xc3\xa0pats, especialment si s\xc3\xb3n abundants.\n_START_SECTION_\nEfectes psicoactius\n_START_PARAGRAPH_\nEls efectes alterants de l\'humor de la nicotina varien. Primer causa un alliberament de glucosa del fetge i epinefrina (adrenalina) de la medul\xc2\xb7la adrenal, causant estimulaci\xc3\xb3. Els usuaris relaten sensacions de relaxaci\xc3\xb3, nitidesa, calma i alerta. Com que redueix l\'apetit i augmentant el metabolisme, alguns fumadors poden perdre pes._NEWLINE_Quan es fuma una cigarreta, la sang rica en nicotina passa dels pulmons al cervell en set segons i immediatament provoca l\'alliberament de molts missatgers qu\xc3\xadmics, incloent-hi acetilcolina, norepinefrina, epinefrina, vasopressina, arginina, dopamina, agents autocrins i beta-endorfina. Aquest alliberament de neurotransmissors i hormones \xc3\xa9s el responsable de gran part dels efectes de la nicotina. Sembla que la nicotina millora la concentraci\xc3\xb3 i la mem\xc3\xb2ria degut a l\'increment de l\'acetilcolina. Tamb\xc3\xa9 sembla millorar l\'alerta degut a l\'augment d\'acetilcolina i norepinefrina. L\'excitaci\xc3\xb3 \xc3\xa9s augmentada per l\'increment de norepinefrina. El dolor \xc3\xa9s redu\xc3\xaft per l\'augment de l\'acetilcolina i la beta-endorfina. L\'ansietat \xc3\xa9s redu\xc3\xafda per l\'augmenta de beta endorfina. La nicotina tamb\xc3\xa9 sensibilitza els sistemes de recompensa del cervell. Al fum que s\'inhala, la majoria de cigarretes contenen entre 0,1 i 2,8 mil\xc2\xb7ligrams de nicotina.\n_START_SECTION_\nDepend\xc3\xa8ncia\n_START_PARAGRAPH_\nLa investigaci\xc3\xb3 recent mostra que la nicotina actua sobre el cervell produint una s\xc3\xa8rie d\'efectes. Espec\xc3\xadficament, estudis de la seva naturalesa addictiva han revelat que la nicotina activa les rutes de recompensa \xe2\x80\x93 els circuits del cervell que regulen les sensacions de plaer i euf\xc3\xb2ria._NEWLINE_La dopamina \xc3\xa9s un dels neurotransmissors clau amb un rol actiu al cervell. Les investigacions mostren que, com que augmenta el nivell de dopamina dins els mecanismes de recompensa del cervell, la nicotina actua com a subst\xc3\xa0ncia qu\xc3\xadmica amb marcades qualitats addictives. En molts estudis s\'ha demostrat que \xc3\xa9s m\xc3\xa9s addictiva que la coca\xc3\xafna i l\'hero\xc3\xafna, tot i que el tractament cr\xc3\xb2nic t\xc3\xa9 un efecte invers sobre els llindars de recompensa. Com altres drogues f\xc3\xadsicament addictives, la nicotina provoca una subregulaci\xc3\xb3 de la producci\xc3\xb3 de dopamina i altres neurotransmissors estimulants quan el cervell intenta compensar l\'estimulaci\xc3\xb3 artificial. A m\xc3\xa9s, es redueix la sensibilitat dels receptors nicot\xc3\xadnics. Per equilibrar aquest mecanisme de compensar, el cervell sobreregula al seu torn el nombre de receptors, tornant complexos els seus efectes reguladors amb mecanismes de compensaci\xc3\xb3 que intenten equilibrar altres mecanismes de compensaci\xc3\xb3. L\'efecte net \xc3\xa9s un increment de la sensibilitat de les rutes de recompensa, al rev\xc3\xa9s d\'altres drogues d\'ab\xc3\xbas com la coca\xc3\xafna i l\'hero\xc3\xafna, que redueixen la sensibilitat de les rutes de recompensa. Aquesta alteraci\xc3\xb3 cerebral neuronal es mant\xc3\xa9 durant mesos despr\xc3\xa9s de cessaci\xc3\xb3 de l\'administraci\xc3\xb3. Degut a l\'augment de la sensibilitat de les rutes de recompensa, l\'abstin\xc3\xa8ncia de la nicotina \xc3\xa9s relativament lleu en comparaci\xc3\xb3 amb l\'abstin\xc3\xa8ncia de l\'etanol o l\'hero\xc3\xafna. La nicotina tamb\xc3\xa9 t\xc3\xa9 el potencial per provocar depend\xc3\xa8ncia en humans no animals. S\'ha administrat nicotina a ratolins, que han presentat reaccions d\'abstin\xc3\xa8ncia quan se\'ls en deixa d\'administrar.\n_START_SECTION_\nPrevenci\xc3\xb3 immunol\xc3\xb2gica\n_START_PARAGRAPH_\nA causa de l\'addicci\xc3\xb3 severa i dels efectes maliciosos del fumar, s\'han desenvolupat alguns protocols de vacuna. El principi parteix de la premissa que si un antic\xc3\xb2s est\xc3\xa0 enlla\xc3\xa7at a una mol\xc3\xa8cula de nicotina s\'impedir\xc3\xa0 que es difongui a trav\xc3\xa9s dels capil\xc2\xb7lars, de tal manera que ser\xc3\xa0 menys probable que mai afecti el cervell mantenint-lo junt amb receptors nicot\xc3\xadnics.\n_START_SECTION_\nToxicologia\n_START_PARAGRAPH_\nLa LD\xe2\x82\x85\xe2\x82\x80 de la nicotina \xc3\xa9s de 50\xc2\xa0mg/kg en les rates i 3\xc2\xa0mg/kg en els ratolins. 40\xe2\x80\x9360\xc2\xa0mg (0,5-1,0\xc2\xa0mg/kg) pot ser una dosi letal pels humans adults. Per tant, la nicotina t\xc3\xa9 una toxicitat alta en comparaci\xc3\xb3 amb molts altres alcaloides com la coca\xc3\xafna, que t\xc3\xa9 una LD\xe2\x82\x85\xe2\x82\x80 de 95,1\xc2\xa0mg/kg quan \xc3\xa9s administrada a ratolins. Tanmateix, \xc3\xa9s impossible patir una sobredosi a base \xc3\xbanicament de fumar (tot i que \xc3\xa9s possible si alg\xc3\xba es posa pegats de nicotina, mastega xiclets de nicotina i/o fuma tabac alhora). Vessar una concentraci\xc3\xb3 extremament alta de nicotina a la pell pot provocar intoxicaci\xc3\xb3 o fins i tot la mort, car la nicotina passa f\xc3\xa0cilment al flux sanguini a trav\xc3\xa9s de la pell._NEWLINE_Les propietats carcin\xc3\xb2genes de la nicotina per si sola (separada del fum de tabac) no han estat avaluades per la IARC, i no ha estat assignada a cap grup oficial de carcin\xc3\xb2gens. La literatura disponible actualment indica que la nicotina, per si sola, no promou el desenvolupament de c\xc3\xa0ncer en teixit sa i no t\xc3\xa9 propietats mut\xc3\xa0genes, per\xc3\xb2 s\xc3\xad que accelera el creixement i la migraci\xc3\xb3 de c\xc3\xa8l\xc2\xb7lules canceroses ja existents, a m\xc3\xa9s de convertir algunes c\xc3\xa8l\xc2\xb7lules precanceroses en canceroses._NEWLINE_Les propietats terat\xc3\xb2genes de la nicotina encara no han estat estudiades adequadament, i tot i que es creu que les probabilitats que la nicotina causi deformitats als fetus s\xc3\xb3n \xc3\xadnfimes o inexistents, els fabricants de productes substitutius de la nicotina recomanen consultar-ho amb un metge abans d\'utilitzar un pegat de nicotina o xiclet de nicotina, si una dona est\xc3\xa0 embarassada o alleta el seu fill. Tanmateix, s\'ha demostrat que la nicotina i l\'augment que causa de l\'activitat colin\xc3\xa8rgica dificulten l\'apoptosi, que \xc3\xa9s un dels m\xc3\xa8todes pels quals el cos destrueix c\xc3\xa8l\xc2\xb7lules no desitjades (mort cel\xc2\xb7lular programada). Com que l\'apoptosi ajuda a eliminar c\xc3\xa8l\xc2\xb7lules mutants o danyades que eventualment podrien esdevenir canceroses, les accions inhibidores de la nicotina poden crear un medi m\xc3\xa9s favorable pel desenvolupament del c\xc3\xa0ncer, tot i que aix\xc3\xb2 encara est\xc3\xa0 per demostrar.\n_START_SECTION_\nRelaci\xc3\xb3 amb malalties circulat\xc3\xb2ries\n_START_PARAGRAPH_\nLa nicotina t\xc3\xa9 efectes molt potents sobre les art\xc3\xa8ries d\'arreu del cos. \xc3\x89s un estimulant, augmenta la pressi\xc3\xb3 sangu\xc3\xadnia i \xc3\xa9s un vasoconstrictor, fent que sigui m\xc3\xa9s dif\xc3\xadcil pel cor bombar sang a trav\xc3\xa9s de les art\xc3\xa8ries constringides. Fa que el cos alliberi reserves de greix i colesterol a la sang._NEWLINE_S\'ha especulat que la nicotina augmenta el risc de co\xc3\xa0guls a la sang, incrementant el plasminogen activador inhibidor-1, tot i que aix\xc3\xb2 no ha estat demostrat. El nivell de fibrinogen plasm\xc3\xa0tic est\xc3\xa0 elevat en els fumadors, i encara durant l\'exacerbaci\xc3\xb3 aguda de les malalties pulmonars obstructives cr\xc3\xb2niques. A m\xc3\xa9s, el Factor XIII, que estabilitza els co\xc3\xa0guls de fibrina, est\xc3\xa0 elevat en els fumadors. Tanmateix, fins ara no s\'ha demostrat que cap d\'aquests dos factors sigui causat per la nicotina. Si es coagula sang dins una art\xc3\xa8ria, el flux sanguini es redueix o s\'atura, els teixits perden la seva font d\'oxigen i nutrients i moren en q\xc3\xbcesti\xc3\xb3 de minuts._NEWLINE_La circuci\xc3\xb3 perif\xc3\xa8rica (les art\xc3\xa8ries que van a les extremitats) tamb\xc3\xa9 \xc3\xa9s altament susceptible als efectes vasoconstrictors de la nicotina, aix\xc3\xad com al risc incrementat de co\xc3\xa0guls.\n_START_SECTION_\nUsos terap\xc3\xa8utics\n_START_PARAGRAPH_\nL\'\xc3\xbas terap\xc3\xa8utic principal de la nicotina \xc3\xa9s en el tractament de la depend\xc3\xa8ncia de la nicotina per tal d\'eliminar el tabaquisme, amb els seus perills per la salut. S\'administren nivells controlats de nicotina als pacients per mitj\xc3\xa0 de xiclets, pegats d\xc3\xa8rmics, losanges, cigarretes electr\xc3\xb2niques o de substituci\xc3\xb3, o esprais nasals, en un intent de posar fi a la seva depend\xc3\xa8ncia._NEWLINE_Tanmateix, en algunes situacions, s\'ha observat que el tabaquisme sembla tenir un valor terap\xc3\xa8utic pels pacients. Aquests fets reben el nom de "paradoxes del fumador". Tot i que en la majoria de casos el mecanisme en si \xc3\xa9s poc o gens compr\xc3\xa8s, generalment es creu que l\'acci\xc3\xb3 beneficiosa principal \xc3\xa9s deguda a l\'administraci\xc3\xb3 de nicotina, i que l\'administraci\xc3\xb3 de nicotina sense fumar pot resultar igual de beneficiosa que fumant, sense el risc m\xc3\xa9s elevat que provoquen el quitr\xc3\xa0 i altres ingredients presents en el tabac._NEWLINE_Per exemple, estudis recents suggereixen que els consumidors de nicotina necessiten una revascularitzaci\xc3\xb3 menys freq\xc3\xbcent despr\xc3\xa9s d\'una angiopl\xc3\xa0stia coron\xc3\xa0ria. S\'ha demostrat sovint que els consumidors de nicotina tenen un risc menor de colitis ulcerosa segons la dosi que prenguin; l\'efecte desapareix si l\'individu deixa de prendre nicotina. Consumir nicotina tamb\xc3\xa9 sembla interferir amb el desenvolupament del sarcoma de Kaposi, o de c\xc3\xa0ncer de mama entre les dones que porten el gen de gran risc BRCA, _NEWLINE_preecl\xc3\xa0mpsia, i trastorns at\xc3\xb2pics com ara asma al\xc2\xb7l\xc3\xa8rgica. Un possible mecanisme d\'acci\xc3\xb3 en aquests casos seria que la nicotina actu\xc3\xa9s com a agent antiinflamatori, i interferint amb el proc\xc3\xa9s inflamatori, car la nicotina t\xc3\xa9 efectes vasoconstrictors.'